Pieni vinttikoira katosi lauantai-iltana omakotitalosta, kun helsinkiläispariskunta oli poissa kotoa.

Pariskunnan taloon murtauduttiin lauantai-iltana.

Asunnosta ei kadonnut muuta kuin koira ja sen remmi.

Valvontakamerankuvien mukaan Anni-koira oli eilen kahden nuoren naisen kanssa Tikkurilassa

Anni on arka mutta kiltti koira.

Lauantai-iltana Suvi Svensk ja Ville Linkola tulivat kotiinsa Helsingin Malmille, ja omakotitalossa odotti järkyttävä yllätys. Ikkuna oli rikottu, ja Anni-koira ja sen remmi olivat kadonneet.

Svensk ja Linkola olivat lähteneet kotoa neljältä ja palasivat illalla kymmeneltä. Sillä aikaa joku oli murtautunut taloon. Kummallista on, että mitään arvokkaita tavaroita ei ollut viety. Asuntoa oli vain hieman sotkettu.

Svensk kertoo, että Anni on arka ja varautunut, mutta äärimmäisen kiltti koira. Pariskunta on lemmikistään erittäin huolissaan. Se on jo 14-vuotias ja tarvitsee kylmällä ilmalla vaatetta. Lisäksi sillä on diabetes.

Poliisi tutki eilen pariskunnan asunnon Malmilla.

- Olo oli järkyttynyt tietysti siitä, että koira oli hävinnyt. Se on vanha koira ja tarvitsee lääkitystä. Tällä ilmalla se ei pärjää ilman vaatteita ja se on tottunut olemaan puettuna, Svensk sanoo.

Helsingin poliisin tilannekeskuksesta vahvistetaan, että lauantai-illan aikana Ala-Malmilla omakotitaloon on murtauduttu ja samalla on hävinnyt pienikokoinen koira. Illalla muuta ei ole huomattu kadonneeksi.

Koiran katoamisesta kertoi ensin Helsingin Sanomat.

Anni on rodultaan pieni vinttikoira, cirneco dell'etna.

Nähty Tikkurilassa

Svensk ja Linkola ovat saaneet monta yhteydenottoa koirasta. Ihmiset ovat kertoneet nähneensä kärsivän näköisen pienen vinttikoiran kahden nuoren naisen kanssa Vantaalla lauantai-iltana.

Pariskunta kävi sunnuntaina Tikkurilan Dixi-kauppakeskuksessa katsomassa valvontakameranauhaa. Siitä he tunnistivat Annin kahden nuoren naisen kanssa. Kuten parikunta oli arvellutkin, Anni näytti pelokkaalta ja oli toisen naisen sylissä. Naiset olivat kauppakeskuksessa koiran kanssa kello 21.45.

Kaikki yhteyttä ottaneet kertoivat nähneensä koiran kahden nuoren naisen kanssa eilen. Sunnuntailta vihjeitä ei ole tullut.

- Siihen varmasti kiinnittää huomiota, kun se ei vaikuta hyväntuuliselta ja rennolta koiralta, vaan on varmasti kylmissään värjöttävä vapiseva kylmissä, Svensk sanoo.

Svenskin mukaan Anni ei ole ikinä karkaillut.

Lauantain jälkeen Svensk ja Linkola ovat julkaisseet katoamisilmoituksia Facebookissa ja etsineet Annia.

Huoli koirasta kasvaa koko ajan, koska sille pitäisi antaa diabeteslääkkeet joka päivä. Sunnuntain annos olisi pitänyt jo antaa.